Márii pred tromi rokmi zomrela sestra na rakovinu a ona sa rozhodla nezanedbávať vyšetrenia. Po jednom z nich prišiel šok. "Rozbor zistil, že sa mi strácajú červené krvinky," prezrádza. Rad vyšetrení preukázal nádor hrubého čreva. Po operácii sa lieči vo Fakultnej nemocnici v Trenčíne, no liečba stagnuje. "Ošetrujúci lekár mi navrhol riešenie v podobe novej liečby, ktorú musí schváliť Všeobecná zdravotná poisťovňa (VšZP) ," ozrejmuje statočná žena.
Vyše mesiaca čakala na vyjadrenie. "V Česku sa pri takejto liečbe pritom bežne používa. Mne sa poisťovňa vyjadrila, samozrejme, negatívne," povedala smutne. Mesačne ju nová liečba vyjde na 2 400 eur a musí ju absolvovať minimálne tri mesiace. "VšZP nemá oprávnenie vyjadrovať sa k zdravotnému stavu či k priebehu liečby konkrétneho pacienta. O dôvodoch zamietnutia liečby bol informovaný priamo ošetrujúci lekár pacientky," informovala I. Štefúnová z poisťovne. Po zverejnení Máriinho príbehu sa však stal zázrak.
"Kontaktovala ma moja priateľka Anna Chlupíková, bývalá riaditeľka ZŠ v Novákoch," hovorí. Následne bola vyhlásená 7 200-eurová výzva na pomoc Márii. Tá sa za víkend naplnila. "Na monitore sa mihali slová povzbudenia: ,Pani učiteľka, držte sa', ,Dáte to', ,Ďakujem za hodiny francúzštiny', ,Nás je veľa, nebojte sa, dobre ste nás vychovali'... Tie slová hladili, tešili, boli známkou, mojím vysvedčením," vraví dojatá Mária. Pomohli miestni, sučianski futbalisti, bývalí kolegovia i známi, ktorým nesmierne ďakuje.